## Pravilnik o provedbi Mjere 301. "Poboljšanje i razvoj ruralne infrastrukture" unutar IPARD programa

### NN 61/2010 (19.5.2010.), Pravilnik o provedbi Mjere 301. "Poboljšanje i razvoj ruralne infrastrukture" unutar IPARD programa

MINISTARSTVO POLJOPRIVREDE, RIBARSTVA I RURALNOG RAZVOJA

1970

Na temelju članka 1. i 4. Zakona o potvrđivanju Sporazuma između Vlade Republike Hrvatske i Komisije europskih zajednica o pravilima za suradnju u vezi s financijskom pomoći Europske komisije Republici Hrvatskoj i provedbe pomoći u okviru komponente V. (IPARD) Instrumenta pretpristupne pomoći (IPA) (»Narodne novine – Međunarodni ugovori«, broj 10/08), ministar poljoprivrede, ribarstva i ruralnog razvoja donosi

PRAVILNIK

O PROVEDBI MJERE 301. »POBOLJŠANJE I RAZVOJ RURALNE INFRASTRUKTURE« UNUTAR IPARD PROGRAMA

I. OPĆE ODREDBE

Članak 1.

(1) Ovim Pravilnikom propisuje se način korištenja Instrumenta za pretpristupnu pomoć, komponente V. – Ruralni razvoj.

(2) V. komponenta IPA-e u Republici Hrvatskoj provodi se na temelju Programa za poljoprivredu i ruralni razvoj 2007. – 2013. (u daljnjem tekstu: IPARD program), a u skladu s odredbama Zakona o potvrđivanju Okvirnog sporazuma između Vlade Republike Hrvatske i Komisije europskih zajednica o pravilima za suradnju u svezi financijske pomoći Europske zajednice (u daljnjem tekstu Zajednica) Republici Hrvatskoj u provedbi pomoći u okviru Instrumenta pretpristupne pomoći (IPA) (»Narodne novine – Međunarodni ugovori« br. 10/07) i Zakona o potvrđivanju Sporazuma između Vlade Republike Hrvatske i Komisije europskih zajednica o pravilima za suradnju u vezi s financijskom pomoći Europske komisije Republici Hrvatskoj i provedbe pomoći u okviru komponente V. (IPARD) Instrumenta pretpristupne pomoći (IPA) (»Narodne novine – Međunarodni ugovori«, br. 10/08).

(3) Upravna direkcija IPARD programa za Republiku Hrvatsku je Uprava za ruralni razvoj/Upravna direkcija SAPARD/IPARD programa (u daljnjem tekstu: Upravna direkcija), Ministarstva poljoprivrede, ribarstva i ruralnog razvoja (u daljnjem tekstu: Ministarstvo), u skladu s odredbom članka 16. Uredbe o opsegu i sadržaju odgovornosti te ovlastima tijela nadležnih za upravljanje Instrumentom pretpristupne pomoći (IPA) (»Narodne novine« br. 34/08).

(4) Operativnu provedbu IPARD programa u Republici Hrvatskoj, odnosno funkciju IPARD agencije, obavlja Agencija za plaćanja u poljoprivredi, ribarstvu i ruralnom razvoju (u daljnjem tekstu Agencija za plaćanja).

Članak 2.

Pravilnik utvrđuje ciljeve i namjenu programa, način korištenja sredstava, Korisnike i uvjete za dobivanje sredstava, financiranje projekata, izvještavanje, kontrolu, obrasce, postupke i potrebne dokumente vezane uz provedbu sljedeće mjere predviđene IPARD programom:

– poboljšanje i razvoj ruralne infrastrukture (u daljnjem tekstu »Mjera 301.«)

Članak 3.

U smislu ovoga Pravilnika definiraju se sljedeći pojmovi:

– »Javna pomoć« je svaki oblik pomoći ili potpore koji svoje podrijetlo ima u proračunu regionalne samouprave, u Državnom proračunu Republike Hrvatske ili u proračunu Europske unije.

– »Nerazvrstana cesta« je površina koja se koristi za promet po bilo kojoj osnovi i koja je pristupačna većem broju korisnika, a koja nije razvrstana cesta u smislu posebnih propisa.

– »Poljoprivredna zona« je područje izvan građevinskog područja u ruralnim sredinama u kojima je planirana poljoprivredna ili stočarska proizvodnja.

– »Protupožarne prosjeke s elementima šumskih cesta« su prosječeni prostor u šumi u obliku pruge, očišćen od drveća i niskog raslinja, širine 4 – 15 m s elementima šumske ceste koji ima namjenu prolaska vatrogasnih vozila do požarišta.

– »Toplane« su postrojenja na biomasu u kojima se odvija proces pretvorbe biomase u toplinski oblik energije.

– »Projekt« je cjelokupna, sveobuhvatna investicijska aktivnost nekog Korisnika koji se sastoji od prihvatljivog i neprihvatljivog dijela za sufinanciranje iz IPARD programa.

– »Ulaganje« je prihvatljivi dio projekta navedenog u podstavku 6. ovoga članka za koje se traži potpora putem natječaja raspisanog na temelju odredaba ovoga Pravilnika.

II. CILJEVI

Članak 4.

Provedba Mjere 301. iz IPARD programa ima za cilj pridonijeti provedbi Zajedničke poljoprivredne politike i ostalih srodnih politika u domeni razvitka osnovne ruralne infrastrukture, osobito razvitak i unapređenje osnovne infrastrukture za poticanje gospodarskih i društvenih aktivnosti za uravnotežen rast, unapređenje uvjeta života i rada u ruralnim područjima, smanjenje depopulacije ruralnih područja kroz poticanje aktivnog stanovništva da ostane ili se vrati u ruralna područja.

III. KORISNICI, ULAGANJA I UVJETI

Članak 5.

Korisnici sredstava iz IPARD programa (u daljnjem tekstu: Korisnici) za ulaganja unutar Mjere 301. su jedinice lokalne samouprave (općine i gradovi do 10.000 stanovnika prema Popisu stanovništva iz 2001. godine), kao i općine nastale nakon 2001. godine, prema Zakonu o područjima županija, gradova i općina u Republici Hrvatskoj (»Narodne novine« br. 86/06 i 16/07) navedene u Prilogu V. ovoga Pravilnika.

Članak 6.

Ulaganja unutar Mjere 301. dozvoljena su za sektore: sustav kanalizacije i pročišćavanja otpadnih voda, lokalne nerazvrstane ceste, toplane, protupožarne prosjeke s elementima šumskih cesta.

Članak 7.

(1) Dozvoljena ulaganja u sektor sustav kanalizacije i pročišćavanja otpadnih voda su:

– ulaganja u izgradnju i/ili rekonstrukciju sustava kanalizacije i/ili sustava za pročišćavanje otpadnih voda i ostala ulaganja kako je navedeno u Prilogu II. ovoga Pravilnika (Lista prihvatljivih izdataka).

(2) Specifični kriterij prihvatljivosti sektora sustav kanalizacije i pročišćavanja otpadnih voda:

– da bi ostvario pravo na ulaganja iz stavka 1. ovoga članaka Korisnik ulaganje mora provoditi u županijama s usvojenim regionalnim operativnim programom (ROP) i/ili Županijskom razvojnom strategijom (ŽRS).

Članak 8.

(1) Dozvoljena ulaganja u sektor lokalne nerazvrstane ceste su:

– ulaganja u izgradnju i/ili rekonstrukciju javnih lokalnih nerazvrstanih cesta i ostala ulaganja kako je navedeno u Prilogu II. ovoga Pravilnika (Lista prihvatljivih izdataka).

(2) Specifični kriterij prihvatljivosti sektora lokalne nerazvrstane ceste:

– da bi se ostvarilo pravo na ulaganja iz stavka 1. ovoga članka u JLS u svojim prostornim planovima mora imati naznačene javne nerazvrstane ceste u poljoprivrednim zonama te imati donesen opći akt (Odluka o nerazvrstanim cestama).

Članak 9.

(1) Dozvoljena ulaganja u sektor toplane su:

– ulaganja u izgradnju i/ili rekonstrukciju toplinskih sustava koji koriste organski otpad iz poljoprivrede i šumarstva (biomasu) i ostala ulaganja kako je navedeno u Prilogu II. ovoga Pravilnika (Lista prihvatljivih izdataka).

(2) Specifični kriterij prihvatljivosti sektora toplane:

– da bi ostvario pravo na ulaganja iz stavka 1. ovoga članaka Korisnik mora u poslovnom planu prikazati učinkovitost ulaganja analizom troškova i koristi te posjedovati minimalno dvogodišnji ugovor za opskrbu organskim otpadom.

Članak 10.

(1) Dozvoljena ulaganja u sektor protupožarne prosjeke s elementima šumskih cesta su:

– ulaganja u izgradnju i/ili rekonstrukciju protupožarnih prosjeka s elementima šumskih cesta i ostala ulaganja kako je navedeno u Prilogu II. ovoga Pravilnika (Lista prihvatljivih izdataka).

(2) Specifični kriterij prihvatljivosti sektora protupožarne prosjeke s elementima šumskih cesta su:

– da bi ostvario pravo na ulaganja iz stavka 1. ovoga članka Korisnik ulaganje mora provoditi u području koje se nalazi u zonama I. i II. razine opasnosti od požara.

Članak 11.

(1) Ulaganja moraju udovoljavati relevantnim standardima Zajednice kako je određeno člankom 170 (1) Uredbe Komisije (EC) br. 718/2007 na kraju svoje realizacije u pogledu zaštite okoliša.

(2) Ulaganje treba udovoljavati relevantnim nacionalnim minimalnim standardima što se tiče zaštite okoliša u vrijeme kad je Odluka o dodjeli sredstava iz IPARD programa donesena.

(3) Prethodnu procjenu nacionalnih tijela odgovornih za očuvanje okoliša o projektu treba predati zajedno s projektnim/poslovnim planom. Za projekte određene veličine Procjena učinka na okoliš izvršit će se prije ulaganja sukladno Uredbi o procjeni utjecaja zahvata na okoliš (»Narodne novine« br. 64/08 i 67/09)(u skladu s EU direktivama 85/337/EEC i 97/11/ EC, uključujući dodatak I i II).

(4) Ako su strategije lokalnog razvoja odobrene od strane Ministarstva, kako je regulirano člankom 171(3)(b) IPA provedbene Uredbe (EC) br. 718/2007, ulaganje treba biti usklađeno s ovim strategijama.

(5) Aktivnosti koje se sufinanciraju u okviru IPA komponente III (Mjera 2.1 –Uspostava modernih vodoopskrbnih sustava i mreža i Mjera 2.2 – Izgradnja uređaja za pročišćavanje otpadnih voda za otpadne vode iz domaćinstava i industrije i poboljšanje kanalizacijske mreže), sukladno Operativnom programu za okoliš 2007 – 2009. bit će isključene iz potpore u okviru ove Mjere.

Članak 12.

Investicijska studija/poslovni plan treba biti izrađena u skladu s predloškom i pojašnjenjima u Prilogu III. ovoga Pravilnika (obrazac I-OOP-6).

Članak 13.

Kod ulaganja u sektor toplane, analiza troškova i koristi mora biti pozitivna od reprezentativne godine do kraja vijeka projekta, koji ne može biti dulji od 20 godina.

Članak 14.

(1) Sredstva potpore za Mjeru 301. osiguravaju se iz proračuna Europske unije i Republike Hrvatske, od čega Europska Unija sudjeluje sa 75% udjela, a Republika Hrvatska s 25% udjela. Iznos sredstava utvrđuje se posebnim financijskim sporazumima između Republike Hrvatske i Europske unije.

(2) Iznosi u Hrvatskim kunama su indikativni.

(3) Maksimalna ukupna vrijednost prihvatljivog ulaganja ograničena je na:

a) 405.000 EUR (3.000.000 HRK) za ulaganja u nerazvrstane ceste i protupožarne prosjeke s elementima šumske ceste.

b) 958.000 EUR (7.000.000 HRK) za ulaganja u sustav kanalizacije i pogone za pročišćavanje otpadnih voda,

c) 958.000 EUR (7.000.000 HRK) za ulaganja u toplane.

Članak 15.

(1) Ako ulaganje ne stvara značajan neto prihod, javna pomoć iz IPARD programa iznosi 100% ukupnog prihvatljivog ulaganja

(2) Ako ulaganje stvara značajan neto prihod, javna pomoć iz IPARD programa iznosi 50% ukupnog prihvatljivog ulaganja.

(3) Značajnim neto prihodom smatra se udio dobiti poslije oporezivanja koji je veći od 25% od ukupnih prihoda projekta u bilo kojoj godini trajanja projekta.

(4) Plaćanje za izvršeno ulaganje obavljat će se u punom iznosu, jednoobročno sukladno Ugovoru o dodjeli sredstava za Mjeru 301 (u daljnjem tekstu: IPARD Ugovor) koji je Korisnik potpisao s Agencijom za plaćanja.

Članak 16.

(1) Za ulaganja koja se sufinanciraju sredstvima IPARD programa, ukupni udio javne pomoći ne smije prijeći 50%, odnosno 100% ukupnih prihvatljivih ulaganja.

(2) Agencija za plaćanja će prije donošenja Odluke o dodjeli sredstava iz IPARD programa i prije donošenja Odluke o isplati izvršiti provjeru ispunjavanja kriterija iz stavka 1. ovoga članka.

(3) Ako se utvrdi da je ulaganje sufinancirano iz drugih međunarodnih ili nacionalnih programa potpore, Agencija za plaćanja će umanjiti iznos IPARD sredstava kako bi se osigurali uvjeti iz stavka 1. ovoga članka.

Članak 17.

(1) Prihvatljivi troškovi obuhvaćaju:

a) izgradnju ili poboljšanje nepokretne imovine;

b) kupnju nove mehanizacije i opreme, uključujući računalni softver do tržišne vrijednosti imovine;

c) opće troškove poput naknada za arhitekte, inženjere i druge savjetodavne naknade, studije izvedivosti, kupnju prava na patente i licence do gornje granice od 12% troškova navedenih u točkama a) i b) ovoga stavka.

(2) Vrijednost prihvatljivih troškova se utvrđuju bez PDV-a i moraju potjecati iz zemalja EU-a, Hrvatske, Bosne i Hercegovine, Srbije, Kosova, Crne Gore, Bivše Jugoslavenske Republike Makedonije, Turske, Albanije, Alžira, Armenije, Azerbejdžana, Bjelorusije, Egipta, Gruzije, Izraela, Jordana, Libanona, Libije, Moldavije, Maroka, Palestinske Samouprave Zapadne obale i Pojasa Gaze, Rusije, Sirije, Tunisa, Ukrajine, Norveške, Lihtenštajna i Islanda.

(3) Lista prihvatljivih izdataka nalazi se u Prilogu II. ovoga Pravilnika.

Članak 18.

Troškovi koji se neće financirati iz IPARD programa za Mjeru 301. su sljedeći:

1. porezi, uključujući porez na dodanu vrijednost;

2. carinske i uvozne pristojbe i sve ostale naknade;

3. kupnja, najam ili zakup zemljišta i postojećih zgrada, bez obzira na to da li najam rezultira vlasništvom prenesenim u korist najmoprimca;

4. novčane kazne, financijske kazne i troškovi parničnog postupka;

5. operativni troškovi;

6. rabljeni strojevi i oprema;

7. bankovni troškovi, troškovi jamstava i slične naknade;

8. troškovi pretvaranja, naknade i tečajni troškovi vezani uz IPARD-ov račun u eurima, kao i drugi čisto financijski izdaci;

9. doprinosi u naturi;

10. svi troškovi održavanja, amortizacije i najma;

11. troškovi vezani uz ugovore o zakupu, kao što je marža najmodavca, režijski troškovi i troškovi osiguranja;

12. troškovi promocije osim onih od općeg interesa;

13. troškovi bilo kojih usluga, radova i nabave roba kod kojih nije postupano sukladno procedurama i standardnim dokumentima koje je objavila Europska komisija za vanjske radnje;

14. izdaci za projekte koji su zaračunali naknade korisnicima ili sudionicima prije dovršenja, osim ako su dobivene naknade odbijene od zatraženih troškova;

15. izdaci nastali u državnoj administraciji, uključujući Agenciju za plaćanja, posebice tekući izdaci, izdaci iznajmljivanja i plaće osoblja zaposlenog na upravljanju, provedbi, praćenju i kontroli;

16. opći troškovi koji obuhvaćaju naknade za arhitekte, inženjere i konzultante te pravne pristojbe, troškovi investicijske studije ili poslovnog plana ili studije izvedivosti za pripremanje i provođenje projekta, i troškovi stjecanja patenata i licenci izravno vezanih uz rad izvoditelja projekta, koji prelaze 12% ukupno prihvatljivih izdataka isključujući ove opće troškove;

17. troškovi za nepredviđene radove u graditeljstvu.

IV. PRIJAVA I POSTUPAK

Članak 19.

(1) Prijave se podnose na temelju javnog natječaja kojeg raspisuje Agencija za plaćanja.

(2) Natječaj iz stavka 1. ovoga članka objavljuje se u »Narodnim novinama« i na službenim web-stranicama Ministarstva ([www.mps.hr](http://www.mps.hr/)) i Agencije za plaćanja (www.apprrr.hr).

(3) Natječajem iz stavka 1. ovoga članka određuju se rokovi i uvjeti za podnošenje prijava za dodjelu sredstava iz IPARD programa.

(4) Prije podnošenja prijave iz stavka 1. ovoga članka podnositelj je dužan za svaki pojedini opći trošak za uslugu koja je izvršena prije podnošenja prijave, a čija vrijednost prelazi 10.000 EUR, prikupiti i priložiti najmanje tri (3) sadržajno usporedive ponude i račun za odabranu ponudu, odnosno jedan (1) račun za svaki pojedini opći trošak čija vrijednost ne prelazi 10.000 EUR.

Uz svaku ponudu/račun podnositelj je dužan uz prijavu dostaviti obrazac I-OOP-7, koji je Prilog VII. ovoga Pravilnika.

(5) Prilikom podnošenja prijave Podnositelj je dužan prikupljene ponude i račun za svaki pojedini opći trošak, priložiti prijavi, te ih prikazati na obrascu I-OOP-8, Prilog VIII. ovoga Pravilnika.

(6) Ako podnositelj izabere ponudu koja nije cjenovno najpovoljnija dužan je Agenciji za plaćanja dostaviti pisano obrazloženje.

(7) Podnositelj ne smije pribavljati ponude/račune od ponuditelja s kojima je povezan vlasničkim odnosima, odnosno od ponuditelja koji su međusobno povezani vlasničkim odnosima.

Članak 20.

(1) Nakon objave natječaja iz članka 19. ovoga Pravilnika, podnositelji dostavljaju prijavu zajedno s propisanom dokumentacijom u dva primjerka (original i kopija numeriranih stranica) na obrascu koji je sastavni dio ovoga Pravilnika (Prilog I.). Prijave se podnose isključivo preporučenom poštom s povratnicom na adresu objavljenu u natječaju.

(2) Pored navedene dokumentacije iz stavka 1. ovoga članka podnositelj će u zasebnoj omotnici dostaviti Dosje s natječajnom dokumentacijom koji sadrži Najavu natječaja, Obavijest o nabavi, Sažetak obavijesti o nabavi i Dosje natječaja u preslici i originalu s naznakom na omotnici »Ne otvarati od strane pisarnice – za Odjel javne nabave«. Podnositelj zajedno s dokumentacijom navedenom u ovom stavku dostavlja Listu dokumenata. Listu dokumenata na web-stranici [www.apprrr.hr](http://www.apprrr.hr/) objavljuje Agencija za plaćanja zajedno s natječajem.

(3) Prijave po objavljenom natječaju iz članka 19. ovoga Pravilnika obrađuju se po redoslijedu zaprimanja.

(4) Nepravovremene prijave neće se uzimati u obzir te će podnositelju u roku od 15 dana biti izdana Odluka o odbijanju prijave.

(5) Za nepotpune prijave Agencija za plaćanja će izdati Zahtjev za dopunu kojim će od podnositelja zahtijevati dostavljanje dodatne dokumentacije u roku od 7 dana od dana zaprimanja Zahtjeva za dopunu.

(6) Datumom podnošenja potpune prijave smatra se dan dostave sve zahtijevane dokumentacije.

(7) U slučaju potrebe, Agencija za plaćanja može Zahtjevom za obrazloženje/ispravak zahtijevati od podnositelja dodatne podatke potrebne za dovršetak obrade prijave. Podnositelj je dužan dostaviti tražene podatke preporučenom poštom u roku od 7 dana od dana zaprimanja Zahtjeva za obrazloženje/ispravak.

(8) U slučaju potrebe za obrazloženjem, izmjenom ili dopunom vezano uz dokumentaciju iz članka 20. stavka 2. ovoga Pravilnika, Agencija za plaćanja će izdati Zahtjev za dopunu/obrazloženje/ispravak.

(9) Podnositelj je dužan obrazloženje, izmjenu ili dopunu natječajne dokumentacije dostaviti Agenciji za plaćanja u roku od 7 dana od dana primitka Zahtjeva iz stavka 8. ovoga članka.

(10) Nakon provjere potpunosti i provjere prihvatljivosti te provedenog postupka otvaranja i ocjenjivanja pristiglih ponuda u postupku javne nabave i kontrole na terenu bit će sastavljena rang lista sukladno kriterijima rangiranja iz tablice u ovom stavku. Prioritet imaju ulaganja s većim brojem bodova.

Tablica 1: KRITERIJI RANGIRANJA

|  |  |  |
| --- | --- | --- |
| Kriteriji po sektorima | Bodovanje | Bodovi |
| Ulaganja u kanalizacijski sustav i sustav pročišćavanja otpadnih voda | Ako »da« onda 30 ako »ne« onda 0 | 30 |
| Ulaganja u toplane | Ako »da« onda 20 ako »ne« onda 0 | 20 |
| Ulaganja u protupožarne prosjeke s elementima šumske ceste | Ako »da« onda 15 ako »ne« onda 0 | 15 |
| Ulaganja u lokalne nerazvrstane ceste | Ako »da« onda 10 ako »ne« onda 0 | 10 |
| Dodatni kriteriji rangiranja u slučajevima kad ima više projekata za jedan sektor | | |
| Ulaganje se provodi na području s otežanim uvjetima gospodarenja (Pravilnik o područjima s otežanim uvjetima gospodarenjima u poljoprivredi »Narodne novine« 154/09) | Ako »da« onda 20 ako »ne« onda 0 | 20 |
| Ulaganje je preporučio odobreni LAG | Ako »da« onda 30 ako »ne« onda 0 | 30 |
| Korisnik je općina | Ako »da« onda 20 ako »ne« onda 0 | 20 |
| UKUPNO |  | 100 |

(11) U slučaju kada dva ili više projekata imaju isti broj bodova, prednost će imati onaj s ranijim datumom podnošenja potpune prijave.

(12) Ako dva ili više projekata imaju isti broj bodova i isti datum i vrijeme podnošenja potpune prijave, Agencija za plaćanja će provesti postupak izvlačenja slučajnim odabirom u prisutnosti javnog bilježnika te će o provedenom postupku obavijestiti podnositelje pisanim putem.

(13) U slučaju kada se temeljem rang liste utvrdi da unutar programa nema dovoljno sredstava za ugovaranje svih rangiranih projekata, odredit će se prag iznad kojeg će se nalaziti svi projekti za koje postoji dovoljno financijskih sredstava u programu.

Članak 21.

(1) Agencija za plaćanja će za potpune, pravovremene i prihvatljive prijave izdati podnositelju četiri primjerka Memoranduma o razumijevanju (u daljnjem tekstu Memorandum) u roku od 90 dana od dana zaprimanja prijave.

(2) Podnositelj je dužan potpisati te dostaviti dva potpisana i ovjerena primjerka Memoranduma Agenciji za plaćanje u roku od 7 dana od dana zaprimanja. Datum potpisa i ovjere od strane podnositelja smatrat će se datumom stupanja na snagu Memoranduma.

(3) Memorandum je važeći u razdoblju od datuma stupanja na snagu do pet godina od dana isplate potpore.

(4) Ako podnositelj ne dostavi potpisani i ovjereni Memorandum, smatrat će se da Memorandum nije zaključen.

(5) Podnositelj može odustati od provedbe Memoranduma podnošenjem pisanog obrazloženja.

(6) Ako podnositelj prekrši odredbe ovoga Pravilnika i zaključenog Memoranduma, Agencija za plaćanja zadržava pravo raskida Memoranduma.

Članak 22.

(1) Podnositelj je obavezan dostaviti Agenciji za plaćanja Plan nabave unutar 5 dana od potpisivanja Memoranduma.

(2) Podnositelj/Korisnik je dužan provesti postupak javne nabave za nabavu usluga, roba i radova sukladno procedurama opisanim u Praktičnom vodiču kroz procedure ugovaranja pomoći EZ trećim zemljama (u daljnjem tekstu PRAG) koji objavljuje Europska komisija za provedbu vanjskih aktivnosti. Za pravilno provođenje postupka javne nabave, podnositelj/Korisnik je u obvezi koristiti standardne dokumente na engleskom jeziku koji čine prilog PRAG-a.

(3) Korisnik je u obvezi koristiti obrasce pripremljene i objavljene od strane Europske Komisije. Korisnik je u obvezi koristiti obrasce koji su na snazi u vrijeme pokretanja postupka javne nabave.

(4) Dokumenti navedeni u stavku 3. ovoga članka bit će dostupni u prijevodu na hrvatski jezik te objavljeni na službenim stranicama Agencije za plaćanja u trenutku objave natječaja, ali isključivo u informativne svrhe.

(5) Ako je odstupanje od obrazaca potrebno u posebnim okolnostima, Podnositelj/Korisnik mora tražiti derogaciju od Agencije za plaćanja.

(6) Agencija za plaćanja obavlja prethodnu kontrolu Najave natječaja, Obavijesti o nabavi, Sažetka obavijesti o nabavi, Dosjea natječaja, pojašnjenja Obavijesti o nabavi i Dosjea natječaja, ispravka Obavijesti o nabavi i Dosjea natječaja, postupka otvaranja i ocjenjivanja ponuda, Obavijesti o užem izboru, Izvještaja o otvaranju, Izvještaja o ocjenjivanju ponuda, Dosjea ugovora, Obavijesti o dodjeli ugovora, Obavijesti o poništenju natječajne procedure. Agencija za plaćanja odobrava i prijedlog članova Ocjenjivačkog odbora za otvaranje i ocjenjivanje ponuda.

(7) Predstavnici Agencije za plaćanja moraju sudjelovati kao promatrači na sjednicama Ocjenjivačkog odbora i sjednicama Odbora za izbor užeg kruga kandidata.

(8) Nakon izvršene kontrole sastava Ocjenjivačkog odbora, postupka otvaranja i ocjenjivanja ponuda, Obavijesti o užem izboru, Izvještaja o otvaranju, Izvještaja o ocjenjivanju ponuda, Dosjea ugovora, Obavijesti o dodjeli ugovora, Obavijesti o poništenju natječajne procedure Agencija za plaćanja će izdati Pismo odobrenja.

(9) U roku od 8 dana od zaprimanja Pisma odobrenja za Izvještaj o otvaranju ponuda i Izvještaj o ocjenjivanju podnositelj je dužan preporučenom poštom Agenciji za plaćanja dostaviti popunjen, potpisan i ovjeren obrazac Prilog X. (I-OOP 15.3 – Lista izdataka za Mjeru 301) ovoga Pravilnika.

(10) U slučaju potrebe za obrazloženjem/ispravkom Prilog X. ovoga Pravilnika (obrasca I-OOP-15.3, Liste izdataka), postupat će se sukladno odredbama članka 20. stavka 7. ovoga Pravilnika.

(11) U slučaju potrebe za obrazloženjem, izmjenom ili dopunom vezano uz dokumentaciju iz stavka 6. ovoga članka, Agencija za plaćanja će izdati Zahtjev za obrazloženje/izmjenu/dopunu.

(12) Podnositelj/Korisnik je dužan obrazloženje, izmjenu ili dopunu natječajne dokumentacije iz stavka 6. ovoga članka, dostaviti Agenciji za plaćanja u roku od 7 dana od dana primitka Zahtjeva iz stavka 11. ovoga članka.

(13) Ako Podnositelj/Korisnik ne postupi po Zahtjevu iz stavka 11. ovoga članka, Agencija za plaćanja će izdati Pismo neodobrenja.

(14) Korisnik je dužan, svu dokumentaciju vezanu uz provedbu postupka javne nabave čuvati najmanje 7 godina od poravnanja računa/zadnjeg plaćanja.

(15) Korisnik je u obvezi potpisati ugovor s uspješnim ponuditeljem u roku od 150 dana od krajnjeg roka za podnošenje ponuda.

(16) Nakon zaključenja Ugovora o dodjeli sredstava iz IPARD programa, a prije isteka roka iz stavka 15. ovoga članka, Korisnik je u obvezi dostaviti unutar 3 dana od dana potpisivanja Ugovora o dodjeli sredstava iz IPARD programa u Agenciju za plaćanja Dosje ugovora na odobrenje.

(17) Korisnik je dužan potpisati i datirati sva tri primjerka izvornika Ugovora te parafirati sve stranice Posebnih uvjeta ugovora. Ako Korisnik ne dostavi Dosje ugovora u navedenim rokovima, Agencija za plaćanja će dopisom od Korisnika zahtijevati obrazloženje o razlozima nedostavljanja.

(18) Korisnik je u obvezi dostaviti Dosje ugovora u roku od 7 dana od dana zaprimanja zahtjeva za obrazloženje ili u istom periodu dostaviti obrazloženje o razlozima nedostavljanja. Ako Korisnik ne postupi prema zaprimljenom zahtjevu, Agencija za plaćanja će raskinuti IPARD Ugovor.

(19) Nakon izvršene obveze Korisnika iz stavka 17. ovoga članka, Agencija za plaćanja će nakon izvršene obrade vratiti Korisniku tri primjerka uvezanog Ugovora koje Korisnik namjerava zaključiti s uspješnim ponuditeljem.

(20) Korisnik je u obvezi tri primjerka Ugovora dostaviti uspješnom ponuditelju koji je u obvezi u roku od 30 dana vratiti dva potpisana primjerka Korisniku.

(21) Korisnik je u obvezi jedan primjerak Ugovora potpisan od obiju ugovornih strana dostaviti u Agenciju za plaćanja.

(22) Ugovor potpisan s izvođačem mora biti dostavljen u Agenciju za plaćanja u roku od 50 dana od dana zaprimanja Pisma odobrenja za Dosje Ugovora.

(23) Ako Korisnik ne dostavi Ugovor potpisan od obiju ugovornih strana u navedenom roku, Agencija za plaćanja će dopisom od Korisnika zahtijevati obrazloženje o razlozima nedostavljanja. Korisnik je u obvezi dostaviti Ugovor potpisan od obiju ugovornih strana u roku od 7 dana od dana zaprimanja zahtjeva za obrazloženje ili u istom periodu dostaviti obrazloženje o razlozima nedostavljanja.

(24) Ako Korisnik ne postupi prema zaprimljenom zahtjevu, Agencija za plaćanja će raskinuti IPARD Ugovor.

Članak 23.

(1) Postupak javne nabave mora biti dovršen u roku od 9 mjeseci od dana sklapanja Memoranduma osim u slučaju kad podnositelj pisanim putem dostavi Agenciji za plaćanja obrazloženje te mu Agencija za plaćanja dozvoli produženje navedenog roka.

(2) Ako podnositelj ne podnese nikakvu natječajnu dokumentaciju ili ne pruži nikakvo pisano obrazloženje za nepodnošenje natječajne dokumentacije tijekom roka od 9 mjeseci, Agencija za plaćanja će od podnositelja zahtijevati pisano obrazloženje za nepodnošenje natječajne dokumentacije.

(3) Podnositelj je u obvezi odgovoriti na zahtjev Agencije za plaćanja u roku od 15 dana od dana zaprimanja zahtjeva.

(4) Ako podnositelj ne odgovori na zahtjev Agencije za plaćanja u zadanom roku ili izvijesti Agenciju za plaćanja da odustaje od postupka javne nabave, Agencija za plaćanja će donijeti Odluku o odbijanju prijave.

Članak 24.

(1) Agencija za plaćanje će nakon obrade prijava Podnositelju izdati:

a) Odluku o dodjeli sredstava iz IPARD programa u slučaju:

– ispunjavanja uvjeta i kriterija propisanih ovim Pravilnikom i javnim natječajem, i

– izdavanja Pisma odobrenja za provedbu postupka otvaranja i ocjenjivanja pristiglih ponuda u postupku javne nabave za nabavu usluga, roba i radova sukladno ovom Pravilniku, i

– prihvatljivosti ulaganja i/ili troškova utvrđenih u listi prihvatljivih izdataka.

b) Odluku o odbijanju prijave u slučaju:

– neispunjavanja uvjeta i kriterija propisanih ovim Pravilnikom i javnim natječajem

– uvrštenosti Korisnika na listu dužnika

– nedostatne financijske sposobnosti provođenja ulaganja

– namjernog davanja krivih podataka u prijavi od strane podnositelja

– neprovođenja postupka javne nabave sukladno ovom Pravilniku

– onemogućavanja obavljanja kontrole na terenu

– nedostatne raspoloživosti sredstava

– nepridržavanja odredbi navedenih u članku 20. stavku 5. i 7. ovoga Pravilnika

– sufinanciranja aktivnosti iz IPA komponente III.

(2) Odluku iz stavka 1. točke a) ovoga članka Agencija za plaćanja će izdati u roku od 90 dana od dana zaprimanja posljednjeg Priloga X. ovoga Pravilnika (obrasca I-OOP-15.3, Lista izdataka za Mjeru 301), od Podnositelja koji su sudjelovali u istom javnom natječaju za dodjelu sredstava iz IPARD programa te istu poslati Podnositelju preporučenom poštom s povratnicom.

(3) Odluku iz stavka 1. točke b) ovoga članka Agencija za plaćanja će izdati u roku 90 dana od dana zaprimanja prijave, odnosno od dana proteka roka navedenog u članku 23. ovoga Pravilnika, ukoliko su uvjeti za izdavanje nastali prije provedbe javne nabave, te istu poslati Podnositelju preporučenom poštom s povratnicom.

(4) Odluku iz stavka 1. točke b) ovoga članka Agencija za plaćanja će izdati u roku 90 dana od dana zaprimanja posljednjeg obrasca (I-OOP-15.3, Lista izdataka za Mjeru 301) Priloga X. ovoga Pravilnika, od Podnositelja koji sudjelovali u istom javnom natječaju za dodjelu sredstava iz IPARD programa, ukoliko su uvjeti za izdavanje Odluke utvrđeni nakon izvršene kontrole postupka otvaranja i ocjenjivanja ponuda u postupku javne nabave te istu poslati Podnositelju preporučenom poštom s povratnicom.

Članak 25.

(1) Nakon donošenja Odluke o dodjeli sredstava, Agencija za plaćanja i Podnositelj sklapaju IPARD Ugovor, kojim se uređuju međusobna prava i obveze.

(2) Podnositelj je u obvezi u roku od sedam (7) dana od dana zaprimanja IPARD Ugovora, dostaviti Agenciji za plaćanja dva primjerka potpisanog i pečatiranog IPARD Ugovora isključivo preporučenom pošiljkom s povratnicom.

(3) IPARD Ugovor stupa na snagu danom potpisivanja IPARD Ugovora od strane Korisnika.

(4) Aktivnosti vezane za ulaganja predviđena projektom ne smiju započeti prije stupanja na snagu IPARD Ugovora, osim pripremnih radova.

(5) Pripremni radovi uključuju pripremu tehnološko-tehničke dokumentacije, izradu ekonomske dokumentacije, stjecanje vlasništva na nekretninama na kojoj će se obavljati investicija, dobivanje građevinske dozvole i s njima vezane aktivnosti.

(6) Ako su aktivnosti iz stavka 4. ovoga članka započete prije stupanja na snagu IPARD Ugovora, takve aktivnosti ne mogu biti predmet sufinanciranja IPARD sredstvima.

(7) Pripremni radovi moraju biti obavljeni prije prijavljivanja na natječaj, te se ne smatraju dozvoljenim izdacima i ne sufinanciraju se sredstvima IPARD programa, osim u slučajevima kada se radi o općim izdacima iz članka 17. stavka c. ovoga Pravilnika.

(8) IPARD Ugovorom uređuje se:

a) iznos odobrene potpore;

b) obveza čuvanja dokumentacije koja se odnosi na projekt tijekom sedam (7) godina od datuma konačne isplate potpore navedenog u potvrdi o završenom ulaganju;

c) obveza izbjegavanja dvostrukog financiranja istog ulaganja iz sredstava Europske unije ili Republike Hrvatske;

d) zabrana promjene prirode vlasništva nad predmetom ulaganja ili premještanja sufinancirane proizvodne aktivnosti tijekom sedam (7) godina od datuma konačne isplate potpore navedenog u potvrdi o završenom ulaganju;

e) zabrana promjene namjene i vrste ulaganja za koju mu se odobravaju sredstva tijekom sedam (7) godina od datuma konačne isplate potpore navedenog u potvrdi o završenom ulaganju;

f) obveza vidljivog označavanja da je ulaganje financirano iz sredstava IPARD programa;

g) obveza izvještavanja Agencije za plaćanja o provedbi projekta;

h) obveza Korisnika da dokumenti koji se odnose na plaćanje ugovorenog projekta budu datirani nakon datuma sklapanja IPARD Ugovora, osim računa za opće troškove;

i) obveza Korisnika da dopusti u svakom trenutku nesmetan pristup i kontrolu na terenu koja se odnosi na ulaganje, te obveza davanja na uvid cjelokupne dokumentacije vezane za ulaganje zaposlenicima Sektora za kontrolu na terenu, unutarnje revizije Agencija za plaćanja, predstavnicima tijela nadležnog za reviziju, Nacionalnog fonda/Ministarstva financija, Europske komisije, Europskog revizorskog suda i Europskog ureda za borbu protiv prijevara (OLAF);

j) zabrana radnji koje bi mogle dovesti do financiranja unutar Komponente III koje se odnose na potporu unutar Mjere 301.

k) zabrana prekoračenja najvećeg dozvoljenog iznosa javne pomoći, ako je ulaganje financirano iz drugih izvora Zajednice ili Republike Hrvatske;

l) izvještavanje Agencije za plaćanja u pisanom obliku o bilo kojoj situaciji mogućeg sukoba interesa između Korisnika s jedne strane i uspješnog ponuditelja s druge strane u periodu od sedam (7) godina od datuma krajnje isplate sredstava IPARD programa;

m) dostavljanje izvještaja Odjelu za odobrenje isplata Agencije za plaćanja u svezi provođenja ulaganja svaka tri mjeseca računajući od dana potpisivanja IPARD Ugovora;

n) podnošenje Zahtjeva za isplatu i ostale potrebne dokumentacije;

o) obveza Korisnika da u ugovoru kojeg sklapa s izvođačem istog obveže na dostavljanje i uvid građevinskog dnevnika i građevinske knjige;

p) obveza Korisnika da će ugovor potpisan između njega i uspješnog ponuditelja urediti prava i obveze ugovornih strana u skladu s PRAG-om.

(9) Ako Podnositelj ne dostavi IPARD Ugovor isključivo preporučenom pošiljkom s povratnicom u roku naznačenom u stavku 2. ovoga članka smatrat će se da je odustao od sklapanja IPARD Ugovora;

(10) Za provedbu stavka 8. točke f) ovoga članka Korisnik će ulaganje označiti sukladno Prilogu XI. ovoga Pravilnika.

Izmjene ugovora

Članak 26.

(1) U slučaju potrebe za izmjenom IPARD Ugovora ili njegovog priloga, Liste izdataka, Korisnik je obvezan zatražiti odobrenje promjena putem Zahtjeva za odobrenje promjena Prilog IX. (obrazac I-OPP-16) ovoga Pravilnika.

(2) Promjene u projektu će se odobriti samo ako se projekt ne može provesti bez zatražene promjene ili ako zatražena promjena ima utjecaj na poboljšanje projekta.

(3) U slučaju promjene podataka koji se odnose na Korisnika (podaci koji se nalaze u preambuli: ime, prezime, adresa, MB/OIB, ime banke i broj žiro-računa banke na koji će biti uplaćena sredstva, ime predstavnika), Korisnik se obvezuje poslati Agenciji za plaćanja obrazac »Zahtjev za odobrenje promjena« i objašnjenje s popratnom dokumentacijom koja se odnosi na promjenu.

(4) Promjene iz stavka 3. moraju se izvijestiti nakon pojave događaja koji ih je izazvao, ali ne kasnije od 30 dana prije isteka roka za predaju Zahtjeva za isplatu. Agencija za plaćanja će izdati Aneks Ugovora o dodjeli sredstava (u daljnjem tekstu: Aneks IPARD Ugovora) nakon zaprimanja potrebne dokumentacije.

(5) U slučaju promjena koje se odnose na Listu izdataka (promjena imena, vrste i količine opreme, promjena države porijekla, promjena dobavljača, promjene kvalitete/kvantitete radova/materijala koji se trebaju izvesti/ugraditi u slučaju izgradnje/rekonstrukcije zbog promjene tehničke specifikacije građevine/objekta), Korisnik se obvezuje poslati Agenciji za plaćanja obrazac »Zahtjev za odobrenje promjena« i objašnjenje s popratnom dokumentacijom koja se odnosi na promjenu.

(6) U slučaju izgradnje/rekonstrukcije, Korisnik je dužan izvijestiti Agenciju za plaćanja o promjenama iz stavka 5. ovoga članka ne kasnije od 90 dana prije isteka roka za predaju Zahtjeva za isplatu, a u slučaju nabave opreme 60 dana prije isteka roka za predaju Zahtjeva za isplatu.

(7) U slučaju promjene Liste izdataka uslijed promjene uspješnog ponuditelja u slučaju kad uspješni ponuditelj ne vrati dva potpisana ugovora nazad Korisniku u roku od 30 dana od zaprimanja istog ili naznači u bilo kojoj fazi da nije voljan ili nije u mogućnosti potpisati Ugovor, Korisnik je obvezan dostaviti Ugovor s uspješnim ponuditeljem koji je postigao sljedeći najviši rezultat, Zahtjev za odobrenje promjena i popunjenu Listu izdataka (izmijenjenu, potpisanu i ovjerenu od strane Korisnika) kako bi Aneks Ugovora o dodjeli sredstava iz IPARD programa mogao biti potpisan između Korisnika i Agencije za plaćanja.

(8) Promjene navedene u stavku 5. ovoga članka se mogu provesti samo nakon što Korisnik nakon potpisivanja Aneksa IPARD Ugovora potpiše aneks ugovora s izvođačem.

(9) Korisnik ima mogućnost dobivanja dva Aneksa IPARD Ugovora vezano za razloge iz stavka 5. ovoga članka.

(10) U slučaju promjena koje se tiču dinamike provedbe projekta (promjena roka za predaju Zahtjeva za isplatu), Korisnik se obvezuje poslati Agenciji za plaćanja obrazac »Zahtjev za odobrenje promjena« i objašnjenje s popratnom dokumentacijom koja se odnosi na promjenu.

(11) Promjene iz stavka 10. ovoga članka moraju se prijaviti barem 30 dana prije isteka roka za predaju Zahtjeva za isplatu i bit će odobrene Pismom odobrenja te naknadno Aneksom IPARD Ugovora. Korisnik će zaprimiti Pismo odobrenja u roku od 15 dana od dana zaprimanja Zahtjeva za odobrenje promjena od strane Agencije za plaćanja. Korisnik po ovoj osnovi ima mogućnost dobivanja dva Aneksa IPARD Ugovora o dodjeli sredstva iz IPARD programa.

(12) Agencija za plaćanja zadržava pravo odbiti zahtjev Korisnika o čemu će ga obavijestiti Pismom odbijanja.

(13) Promjene koje nisu odobrene Aneksom IPARD Ugovora smatrat će se neprihvatljivim troškom i njihov iznos oduzet će se od iznosa potpore odobrenog IPARD Ugovorom.

(14) Ako se traženom izmjenom dovodi do promjene u prihvatljivosti projekta, Agencija za plaćanja promjenu neće odobriti, a ako se utvrdi da je Korisnik takvu izmjenu obavio bez odobrenja Agencije za plaćanja, IPARD Ugovor sklopljen s Korisnikom se raskida.

(15) Obrazac »Zahtjev za odobrenje promjena« nalazi se u Prilogu IX. (obrazac I-OPP-16) ovoga Pravilnika, objavljen je na web-stranici Ministarstva poljoprivrede, ribarstva i ruralnog razvoja ([www.mps.hr](http://www.mps.hr/)), na web-stranici Agencije za plaćanja (www.apprrr.hr) ili može biti preuzet od Hrvatskog zavoda za poljoprivrednu savjetodavnu službu ([www.hzpss.hr](http://www.hzpss.hr/)).

V. ISPLATA SREDSTAVA

Članak 27.

(1) Sredstva iz IPARD programa Korisniku se dodjeljuju na temelju Zahtjeva za isplatu.

(2) Korisnik je nakon završenog ulaganja dužan dostaviti dva primjerka (original i kopiju) obrasca I-OOI-1, Zahtjev za isplatu, zajedno s dokumentacijom propisanom u Prilogu IV koji je sastavni dio ovoga Pravilnika do datuma naznačenog u IPARD Ugovoru ili Aneksu IPARD Ugovora.

(3) Zahtjev za isplatu zajedno s dokumentacijom propisanom u Prilogu IV (obrazac I-OOI-1) ovoga Pravilnika čini dosje zahtjeva.

(4) Zahtjev za isplatu treba sadržavati sve plaćene račune sukladno odabranoj ponudi i IPARD Ugovoru, a svi priloženi računi moraju biti plaćeni u cijelosti.

(5) Korisniku se ne može isplatiti potpora u iznosu višem od iznosa navedenog u IPARD Ugovoru, odnosno Aneksu IPARD Ugovora, ukoliko je prvotni iznos mijenjan.

(6) Za plaćanja izvršena u stranoj valuti u svrhu odobrenja Zahtjeva za isplatu obračunat će se:

– protuvrijednost u kunama po tečaju Europske komisije (ECB), u mjesecu zaprimanja Zahtjeva za isplatu iskazanom na šest (6) decimala (navedeni tečaj se može dobiti na <http://ec.europa.eu/budget/inforeuro/>),

– u slučaju da je Korisnik kupio strana sredstva plaćanja po nižem tečaju od ECB u mjesecu zaprimanja Zahtjeva za isplatu iskazanom na šest (6) decimala, isplata potpore temeljit će se na ostvarenom tečaju.

(7) Korisnik je dužan dostaviti Izvještaj o stanju projekta, kako je navedeno u Prilogu VI Ovoga Pravilnika (I-OOI-15), svaka tri mjeseca Odjelu za odobrenje isplata u Agenciji za plaćanje, računajući od dana potpisivanja IPARD Ugovora.

(8) Ako Korisnik ne dostavi Zahtjev za isplatu u roku naznačenom u Ugovoru ili ga dostavi nakon propisanog roka, Agencija za plaćanja će raskinuti Ugovor.

(9) Ako Korisnik odustane od ulaganja, te pismeno obavijesti Agenciju za plaćanja, izdat će mu se Obavijest o raskidu ugovora.

Članak 28.

(1) Nakon provjere Zahtjeva za isplatu i dokumentacije propisane Prilogom IV ovoga Pravilnika, Agencija za plaćanja će Korisniku izdati:

a) Odluku o isplati, ili

b) Odluku o odbijanju Zahtjeva za isplatu.

2) Odluka o odbijanju Zahtjeva za isplatu izdaje se zbog:

a) neispunjavanja uvjeta propisanih Pravilnikom, javnim natječajem i IPARD Ugovorom;

b) neprihvatljivosti ulaganja i/ili troškova utvrđenih u listi prihvatljivih izdataka;

c) dostavljanja Zahtjeva za isplatu nakon propisanog roka;

d) onemogućavanja obavljanja kontrole na terenu te pristupa prilikom kontrole dobavljačima;

e) korištenja objekta na način koji nije u skladu s njegovom namjenom;

(3) Odluku iz stavka 1. točke a) ovoga članka Agencija za plaćanja će izdati u roku od 3 mjeseca od dana zaprimanja Zahtjeva za isplatu.

(4) Odluku iz stavka 1. točke b) ovoga članka Agencija za plaćanja će izdati u roku od 2 mjeseca od dana zaprimanja potpunog Zahtjeva za isplatu, u slučaju da se tijekom obrade Zahtjeva za isplatu utvrde razlozi za njegovo odbijanje, odnosno u roku od 3 mjeseca od dana zaprimanja Zahtjeva za isplatu, u slučaju da kontrola na terenu utvrdi nepoštivanje navedenih uvjeta.

(5) Ako je Korisnik dobio Odluku o odbijanju Zahtjeva za isplatu iz bilo kojeg razloga navedenoga u stavku 2. ovoga članka, Agencija za plaćanja će raskinuti IPARD Ugovor.

(6) Po izvršenom plaćanju, Agencija za plaćanja izdaje Potvrdu o završenom ulaganju, a Korisnik je dužan sljedećih sedam (7) godina od datuma konačne isplate potpore navedene u Potvrdi o završenom ulaganju:

a) čuvati dokumentaciju koja se odnosi na projekt,

b) osigurati dostupnost dokumentacije iz točke a) ovoga stavka u svrhu provedbe kontrole,

c) sačuvati projekt prihvatljivim u istoj svrsi i namjeni,

d) ne otuđiti predmet financiranja,

e) projekt vidljivo označiti kao sufinanciran iz sredstava IPARD programa.

(7) Korisnik je dužan u svrhu provedbe stavka 6. točke e) ovoga članka jasno istaknuti tablu na vidnom mjestu na objektu iz koje je vidljivo da je projekt sufinanciran iz sredstava IPARD programa. Korisnik će tablu izraditi prema vlastitom trošku, a prema naputku koji je sastavni dio IPARD Ugovora, Prilog XI ovoga Pravilnika.

Članak 29.

(1) Projekt će ostati prihvatljiv za financiranje od strane Zajednice, ako nije bitno izmijenjen tijekom važenja Ugovora, koje uključuje razdoblje od datuma stupanja na snagu istoga i pet godina od dana konačne isplate potpore, navedenog u Potvrdi koju izdaje Agencija za plaćanja.

(2) Bitnim izmjenama projekta smatraju se:

– izmjene kojima se utječe na prirodu ili uvjete provedbe, ili se tvrtki ili državnom tijelu daje neprimjerena prednost

– izmjene koje su posljedica promjene u prirodi vlasništva nad nekim od elemenata infrastrukture ili prestanka ili promjene lokacije.

(3) Ako dođe do bitnih izmjena projekta definiranih stavkom 2. ovoga članka, Korisnik mora pisanim putem obavijestiti Agenciju za plaćanja o odmah po njihovom nastanku.

VI. KONTROLA I NADZOR

Članak 30.

Administrativnu kontrolu provode službenici Agencije za plaćanje kontrolom prijave podnositelja i dokumenata priloženih uz prijavu, izradom rang liste, kontrolom zahtjeva za isplatu i dokumenata priloženih uz zahtjev za isplatu, te analizom ulaganja i provjerom u postojećim evidencijama tijela državne uprave te drugim institucijama.

Članak 31.

(1) Kontrola na terenu provodi se prije ugovaranja, prije isplate i najmanje jednom tijekom sedam (7) godina od datuma konačne isplate potpore navedenog u Potvrdi izdanoj od strane Agencije za plaćanje. Ulaganje kojem je isplaćeno više od 50% prihvatljivog troška bit će kontrolirano dva puta, jednom unutar 4 godine i drugi put tijekom sedme godine nakon dana konačne isplate. Kontrolu obavljaju zaposlenici Sektora za kontrolu.

(2) Osim zaposlenika navedenih u stavku 1. ovoga članka kontrolu na terenu svakog IPARD ulaganja mogu obavljati i zaposlenici Službe za unutarnju reviziju Agencije za plaćanje, službenici Nacionalnog fonda, Agencije za reviziju sustava provedbe programa EU, revizori Europske komisije i Europski revizorski sud.

Članak 32.

Pri obavljanju kontrole na terenu zaposlenici Sektora za kontrolu mogu:

a) pregledati zemljište, proizvodne, poslovne i skladišne objekte, opremu, uređaje i robu,

b) izvršiti uvid u isprave podnositelja prijave/Korisnika koje se odnose na ostvarivanje toga prava,

c) provjeravati poslovne knjige (račune, knjige ulaznih računa (URA), knjige izlaznih računa (IRA), popis dugotrajne imovine, kartica konta prihoda, kartica konta dobavljača),

d) provjeravati tehničku dokumentaciju (Građevinska dozvola, projektna dokumentacija, građevinski dnevnik, građevinska knjiga),

e) provjeravati rješenja i potvrde relevantnih institucija o udovoljavanju EU standarda,

f) provjeravati sve podatke koji se tiču prirode, kvantitete i kakvoće roba i usluga,

g) provjeravati napredovanje poslova i načina na koji se koriste završena ulaganja,

h) provjeravati tijek proizvodnje toplinske energije,

i) izvještavati nadležna tijela i tražiti provođenje određenog postupka ako sama nije ovlaštena izravno postupiti,

j) prikupljati podatke i obavijesti od odgovornih osoba, svjedoka, vještaka i drugih osoba kad je to potrebno za obavljanje poslova kontrole.

Članak 33.

(1) Korisnici te osobe koje su s njima povezane u vezi predmetnog ulaganja, a podliježu nadzoru kontrolora, dužne su omogućiti obavljanje nadzora, pružiti potrebne podatke i obavijesti te osigurati uvjete za nesmetani rad kontrolora.

(2) Kontrolori mogu najaviti kontrolu do 48 sati prije kontrole, pazeći da se ranijom najavom ne naruše ciljevi i svrha kontrole na terenu, te dogovoriti termine za obavljanje kontrole s Korisnikom.

(3) Korisnici i s njma povezane osobe u vezi predmetnog ulaganja dužne su po obavijesti kontrolora pripremiti podatke i dokumente potrebne za obavljanje kontrole na terenu (popis dokumenata nalazi se u Prilogu XII Pravilnika).

(4) Kontrolori su prilikom kontrole dužni predočiti identifikacijske dokumente.

Članak 34.

(1) Korisnik će osigurati izvođenje ulaganja u skladu s opisom navedenim u prijavi.

(2) Korisnik je dužan u realizaciji odobrenog ulaganja osigurati praćenje količine i kakvoće nabavljenih i ugrađenih građevnih proizvoda, materijala, opreme i izvršenih radova, čime se ostvaruje kakvoća građevine i opreme u skladu s glavnim projektom.

(3) Korisnik je dužan putem izvođača radova i/ili nadzornog inženjera gradnje u skladu sa Zakonom o prostornom uređenju i gradnji (»Narodne novine« br. 76/07), osigurati dokaze o uporabljivosti ugrađenih građevnih proizvoda, dokaze o sukladnosti ugrađene opreme po posebnom propisu, isprave o sukladnosti određenih dijelova građevine bitnim zahtjevima za građevinu i dokaze kvalitete (certifikate sukladnosti građevnog proizvoda, rezultate ispitivanja, zapise o provedenim procedurama kontrole kvalitete i dr.) izdane od za to ovlaštenih tijela za koje je, posebnim propisom ili projektom određena obveza prikupljanja tijekom izvođenja građevinskih i drugih radova za sve izvedene dijelove građevine i za radove koji su u tijeku.

(4) Agencija za plaćanja će provedbu odredbi iz stavaka 2. i 3. ovoga članka kontrolirati, te tražiti na uvid dokaze iz stavka 2. ovoga članka prilikom kontrola na terenu.

(5) Tijekom trajanja provedbe ulaganja, Korisnik je dužan provoditi praćenje njegove prihvatljivosti i udovoljavanja kriterijima propisanim ovim Pravilnikom i Programom.

(6) Sukladno Zakonu o komunalnom gospodarstvu (»Narodne novine« br. 26/03, 82/04, 110/04 i 178/04), Korisnik je dužan prenijeti predmet ulaganja na upravljanje ekonomskom operateru, o čemu će obavijestiti Agencija za plaćanja prilikom podnošenja Zahtjeva za isplatu. Predmet ulaganja mora ostati u vlasništvu Korisnika za vrijeme trajanja ugovornih obveza.

(7) Ulogu ekonomskog operatera iz stavka 6. ovoga članka može obavljati jedan od sljedećih subjekata:

a) trgovačko društvo koje osniva jedinica lokalne samouprave,

b) javna ustanova koju osniva jedinica lokalne samouprave,

c) služba – vlastiti pogon koju osniva jedinica lokalne samouprave,

d) pravna i fizička osoba na temelju ugovora o koncesiji,

e) pravna i fizička osoba na temelju ugovora o povjeravanju komunalnih poslova.

(8) Za obavljanje kontrole na terenu Korisnik je dužan osigurati sljedeće:

a) da kontrolori Agencije za plaćanja imaju mogućnost provedbe kontrole kod ekonomskog operatera,

b) da ekonomski operater vodi poslovne knjige kao zaseban pogon (radni nalog) vezano za predmet ulaganja,

c) da kontrolori Agencije za plaćanja, djelatnici Službe za unutarnju reviziju Agencije za plaćanja, službenici Nacionalnog fonda, Agencije za reviziju sustava provedbe programa EU, revizori Europske komisije i Europski revizorski sud imaju fizički pristup predmetu ulaganja kao i računovodstvenim podacima ekonomskog operatera,

d) da u slučaju potrebe za promjenom ekonomskog operatora prethodno pisanim putem obavijesti Agenciju za plaćanja,

e) da se svaka promjena ekonomskog operatera provodi isključivo nakon pisanog odobrenja izdanog od strane Agencije za plaćanja.

VII. POVRAT SREDSTAVA

Članak 35.

(1) Sredstva namijenjena provedbi IPARD programa iz članka 14. ovoga Pravilnika su namjenska i bespovratna.

(2) Ako se utvrdi da je Korisnik postupao protivno odredbama ovoga Pravilnika, IPARD Ugovora, pravilima korištenja sredstava iz IPARD programa ili slučaju utvrđene nepravilnosti, Agencija za plaćanja će od Korisnika zatražiti povrat sredstava na temelju Odluke o povratu sredstava. Ukoliko sredstva nisu isplaćena Agencija za plaćanja će raskinuti Ugovor s Korisnikom.

(3) U Odluci o povratu sredstava bit će istaknut iznos glavnice te iznos ugovorne kazne određen u visini od 3% od iznosa glavnice.

(4) Ako Korisnik ne vrati dug u roku od 15 dana od dana primitka Odluke o povratu sredstava iz stavka 3. ovoga članka, na iznos duga obračunat će se zakonom propisana zatezna kamata.

(5) Korisnik može povrat sredstava izvršiti u ratama. Obavještavanje Agencije za plaćanja o namjeri povrata sredstava u ratama Korisnik mora izvršiti u pisanom obliku u roku od 15 dana od primitka Odluke o povratu sredstava, navodeći planirani broj rata.

(6) U roku od 7 dana od primitka pisma od strane Korisnika iz stavka 5. ovoga članka, Agencija za plaćanja će pozvati Korisnika na potpisivanje Izvansudske nagodbe kojom će se omogućit Korisniku vraćanje duga u najviše četiri (4) rate tijekom perioda od jedne godine. Krajnji iznos duga uvećava se za 4% ugovorne kamate. U Izvansudskoj nagodbi odredit će se broj rata vraćanja duga te će za svaku ratu biti jasno istaknut iznos glavnice, iznos ugovorne kamate, iznos ugovorne kazne i datum dospijeća svake pojedine rate. Ukoliko Korisnik ne uplati sredstva do datuma dospijeća istaknutog u Izvansudskoj nagodbi, zaračunava se zatezna kamata od dana isteka roka plaćanja do dana potpunog povrata duga. Potpis Korisnika na Izvansudskoj nagodbi mora biti ovjeren od strane javnog bilježnika.

(7) Ako Korisnik izvrši plaćanje duga nakon proteka roka od 15 dana od dana zaprimanja Odluke o povratu sredstava, Agencija za plaćanja će od Korisnika zatražiti plaćanje zakonske zatezne kamate obračunate sukladno nacionalnom zakonodavstvu, i to za period od prvog dana nakon proteka roka za povrat sredstava pa do dana povrata sredstava. Plaćanje zakonske zatezne kamate Agencija za plaćanja će zatražiti pisanim putem, navodeći iznos i broj računa na koji je Korisnik dužan uplatiti iznos duga. Rok za plaćanje duga je 15 dana od dana primitka obavijesti o iznosu duga koji je Korisnik dužan platiti.

(8) Ako Korisnik ne postupi u skladu s Odlukom o povratu sredstava, odnosno u skladu sa stavcima 2. – 7. ovoga članka, Agencija za plaćanja će zaštitu svojih prava zatražiti sudskim putem.

Članak 36.

(1) Agencija za plaćanja će zatražiti od Korisnika povrat sredstava i u slučaju kada je došlo do administrativne greške koja za posljedicu ima isplatu sredstava Korisniku u iznosu većem od ugovorenog ili plaćanje na pogrešan broj računa.

(2) Agencija za plaćanja će Korisnika obavijestiti Odlukom o povratu sredstava u slučaju utvrđene administrativne greške o iznosu duga i broju računa na koji je Korisnik dužan vratiti sredstva, te o roku u kojem povrat sredstava mora biti izvršen. Rok za povrat sredstava je 15 dana od dana zaprimanja Odluke o povratu sredstava.

(3) Ako Korisnik izvrši plaćanje duga nakon proteka roka od 15 dana od dana zaprimanja Odluke o povratu sredstava, Agencija za plaćanja će od Korisnika zatražiti plaćanje zakonske zatezne kamate obračunate sukladno nacionalnom zakonodavstvu, i to za razdoblje od prvog dana nakon proteka roka za povrat sredstava pa do dana povrata sredstava. Plaćanje zakonske zatezne kamate Agencija za plaćanja će zatražiti pisanim putem, navodeći iznos i broj računa na koji je Korisnik dužan uplatiti iznos duga. Rok za plaćanje duga je 15 dana od dana primitka obavijesti o iznosu duga koji je Korisnik dužan platiti.

(4) Ako Korisnik ne postupi u skladu s Odlukom o povratu sredstava, odnosno u skladu sa stavcima 1., 2. ili 3. ovoga članka, Agencija za plaćanja će zaštitu svojih prava zatražiti sudskim putem.

Članak 37.

(1) Ako Korisnik samoinicijativno vrati sredstva koja je dobio na ime potpore sukladno ovom Pravilniku, nakon 15 dana od dana primitka sredstava zaračunati će se ugovorna kazna.

(2) Ako Korisnik vrati sredstva tijekom prve godine od dana primitka sredstava, zaračunat će se i zatražiti od Korisnika ugovorna kazna u iznosu od 1% od iznosa primljenih sredstava, te će se na svaku sljedeću godinu ugovorna kazna povećavati za 0,5% zaključno s petom godinom od dana primitka sredstava.

VIII. PRIJELAZNE I ZAVRŠNE ODREDBE

Članak 38.

(1) Agencija za plaćanja može raspisivati natječaj iz članka 19. ovoga Pravilnika do potpunog iskorištenja raspoloživih sredstava namijenjenih za sufinanciranje provedbe IPARD programa.

(2) Odluke koje proizlaze iz ovoga Pravilnika donosi ravnatelj Agencije za plaćanja.

(3) IPARD Ugovore iz ovoga Pravilnika sklapa ravnatelj Agencije za plaćanja.

(4) Ravnatelj Agencije za plaćanja i ravnatelj Upravne direkcije, svaki u okviru svoje nadležnosti, donose pisane procedure, obrasce i ostale dokumente neophodne za upravljanje i provedbu IPARD programa.

Članak 39.

(1) Odluke koje proizlaze iz ovoga Pravilnika nisu upravni akti.

(2) Protiv odluka iz članka 24. stavka 1. točka a) i b) ovoga Pravilnika Podnositelj može izjaviti prigovor Povjerenstvu za rješavanje po prigovorima za IPARD program (u daljnjem tekstu: Povjerenstvo) koje imenuje ministar.

(3) Odluke iz članka 28. stavka 1. točaka a) i b) ovoga Pravilnika su konačne.

Članak 40.

(1) Prigovor iz članka 39. stavka 2. ovoga Pravilnika se podnosi u dva primjerka Povjerenstvu putem Agencije za plaćanja u roku od osam (8) dana od dana primitka odluke.

(2) Ako je Podnositelj izjavio prigovor na temelju članka 39. stavka 2. ovoga Pravilnika, a u svezi s člankom 24. stavkom 1. točka a). ovoga Pravilnika, Podnositelj nije dužan pridržavati se roka navedenoga u članku 25. stavku 2. ovoga Pravilnika do zaprimanja odluke Povjerenstva po prigovoru.

(3) Ako Povjerenstvo po prigovoru na odluku iz članka 24. stavka 1. točke a) ovoga Pravilnika donese pozitivnu odluku, Korisnik je dužan u roku od tri (3) dana od dana zaprimanja odluke Povjerenstva, vratiti Agenciji za plaćanja sve zaprimljene nepotpisane IPARD Ugovore koji proizlaze iz odluke na koju je Korisnik podnio prigovor.

(4) Agenciji za plaćanja će u roku od pet (5) dana od dana zaprimanja ugovora iz stavka 3. ovoga članka od strane Korisnika izdati novi IPARD Ugovor koji je Korisnik dužan vratiti u Agenciju za plaćanja u roku od 7 dana od dana zaprimanja, potpisan i pečatiran.

(5) Agenciji za plaćanja će uz novu odluku o dodjeli sredstava iz IPARD programa, Korisniku izdati i novi IPARD Ugovor, stavljajući van snage odluku o dodjeli sredstava iz IPARD programa na koju je Korisnik podnio prigovor.

(6) Ako Povjerenstvo donese negativnu odluku, Korisnik je dužan u roku od 7 dana od dana zaprimanja odluke povjerenstva dostaviti već zaprimljene IPARD Ugovore potpisane i pečatirane.

(7) Ako Korisnik ne postupi u skladu sa stavkom 6. ovoga članka smatra se da je odustao od sklapanja IPARD Ugovora.

(8) Odluke Povjerenstva po prigovorima iz članka 39. stavka 2. ovoga Pravilnika su konačne.

Članak 41.

Korisnici s kojima je Agencija za plaćanja zaključila IPARD Ugovor kao i iznos dodijeljenih sredstava bit će objavljeni na službenim web-stranicama Ministarstva i službenim web-stranicama Agencije za plaćanja.

Članak 42.

Prilozi I – XII. tiskani su u dodatku ovoga Pravilnika i njegov su sastavni dio.

Članak 43.

Stupanjem na snagu ovoga Pravilnika prestaje važiti Pravilnik o provedbi Mjere 3.1. unutar IPARD programa (»Narodne novine« br. 156/08).

Članak 44.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/09-01/234

Urbroj: 525-12-3-0720/10-17

Zagreb, 4. svibnja 2010.

Ministar
Petar Čobanković, v. r.

**[PRILOZI](dodatni/409034.pdf)**

Pravilnik, NN 61/2010-1970